Tħejjija għat-Tqarbin Imqaddes – Paragrafi 1821-1828 Wara t-Tqarbin Imqaddes, ħassejt it-taħbit tal-Qalb ta' Ġesu' ġewaa qalbi. Għalkemm sirt konxja għal żmien twil, li t-Tqarbin ikompli ġewwa fija sat-Tqarbina ta' wara, illum – u matul il-jum kollu – qiegħda nadura lil Ġesu' ġewwa qalbi u nitolbu, permezz tal-grazzja Tiegħu, iħares lit-tfal ċkejknin mill-ħażen li qed jheddihom. Preżenza qawwija ta' Alla u li tinħass ukoll fiżikament tkompli matul il-jum u ma ttellifnix bl-ebda mod id-dmirijiet tiegħi. + Illum, ruħi tixtieq turi, b'mod speċjali, imħabbitha lejn Ġesu'. X'ħin il-Mulej daħal ġewwa qalbi, intfajt f'riġlejh bħal blanzun ta' warda. Irrid li l-fwieħa ta' mħabbti titla' l-ħin kollu quddiem it-tron Tiegħek. Qiegħed tara, Ġesu', f'dan il-blanzun, qalbi kollha (offerta) lilek, mhux issa biss meta qalbi qiegħda taqbad bħal faħam, imma wkoll matul il-jum, meta jiena ser nagħtik provi ta' mħabbti permezz ta' fedelta' lejn il-grazzja divina. Illum, ser naħtaf, bħallikieku kienu blanzuni, d-diffikultajiet u t-tbatijiet kollha li niltaqa' magħhom u nitfagħhom f'riġlejn Ġesu'. Ma jimpurtax jekk l-id, jew il-qalb, tnixxi id-demm . . . + Illum, ruħi qiegħda titħejja għall-miġja tas-Salvatur tiegħi, li Hu l-istess tjubija u mħabba. Tentazzjonijiet u distrazzjonijiet jitturmentawni u jħallunix inħejji ruħi għall-miġja tal-Mulej. Għalhekk jiena nixtieq b'ħerqa ikbar li nirċevik, Mulej, għax naf li meta Inti tiġi, Inti teħlisni u ssalvani minn dawn it-turmenti. U jekk hi r-rieda Tiegħek li jiena nbati, għalhekk, ssaħħaħni għat-taqbida. Ġesu' Salvatur, li ndenjajt li tiġi ġewwa qalbi, keċċi dawn id-distrazzjonijiet li mhumiex qegħdin iħalluni nkellmek. Ġesu' weġibni, Irridek issir bħal kavallier li għandu esperjenza tal-battalja, li jaf jagħti l-ordnijiet lill-oħrajn meta jkun jinsab fil-qilla tat-taqbida. Bl-istess mod, binti, inti għandek tkun taf kif tirbaħ lilek innifsek f'nofs l-ikbar diffikultajiet, u ma tħalli xejn ibiegħdek minni, lanqas il-waqgħat tiegħek. Illum, ili nitqabad il-jum kollu ma' ċerta diffikulta' li Inti, Ġesu' taf biha . . . + Illum qalbi qiegħda tirtogħod bil-ferħ. Nixtieq ħafna li Ġesu' jiġi ġewwa qalbi. Qalbi mxenqa qiegħda taqbad bi mħabba dejjem tiżdied. X'ħin ġie Ġesu', intfajt f'dirgħajh bħal tifla żgħira. Għidtlu bil-ferħ tiegħi. Ġesu' qagħad jismagħni nferra' mħabbti. X'ħin tlabt lil Ġesu' jaħfirli li ma ħejjejtx ruħi għat-Tqarbin Imqaddes, imma li kont qiegħda l-ħin kollu naħseb kif stajt naqsam Miegħu dan il-ferħ malajr kemm jista' jkun, Huwa wieġeb li Togħġobni ħafna din it-tħejjija li biha inti lqajtni ġewwa qalbek. Illum, b'mod speċjali Jiena mbierek dan il-ferħ tiegħek. Xejn m'hu ser itellfek dan il-ferħ matul dan il-jum . . . + Illum, qiegħda nħejji ruħi għall-miġja tal-Mulej li jista' kollox, li jista' jagħmilni perfetta u qaddisa. Qiegħda nħejji ruħi bil-premura kollha sabiex nirċevih, imma ġietni d-diffikulta' kif nista' nippreżentalu din il-ħaġa. Warrabtha (din id-diffikulta') fil-pront. Nippreżentaha bħalma tgħidli qalbi. X'ħin irċevejt lil Ġesu' fit-Tqarbin Imqaddes, qalbi bdiet tgħajjat kemm tiflaħ, "Ġesu', ibdilni f'ostja oħra! Jiena rrid inkun ostja ħajja għalik. Inti Mulej kbir u ta' setgħa bla tarf; tista' tagħtini din il-grazzja." U l-Mulej weġibni, Inti ostja ħajja, li togħġob lill-Missier tas-Sema. Imma aħseb ftit: Ostja x'inhi? Sagrifiċċju. U għalhekk . . .? O Ġesu' tiegħi, qiegħda nifhem xi tfisser "ostja", xi jfisser sagrifiċċju. Nixtieq li nkun quddiem il-Majesta' Tiegħek ostja ħajja; jiġifieri, sagrifiċċju ħaj li kuljum ikun qed jaqbad f'ġieħek. Meta saħħti tibda tnin, hu t-Tqarbin Imqaddes li jżommni u jagħtini s-saħħa. Fil-fatt, nibża' minn dak il-jum li fih jiena ma nitqarbinx. Ruħi tiġbed saħħa barranija mit-Tqarbin. O Ostja ħajja, dawl ta' ruħi! + Illum qiegħda nħejji ruħi għat-Tqarbin Imqaddes bħallikieku għal festa ta' tieġ, fejn dawk kollha li jieħdu sehem jiddu bi sbuħija li ma titfissirx bil-kliem. U jiena wkoll, ġejt mistiedna għal din l-ikla, imma ma nistax nara dik is-sbuħija ġewwa fija, imma biss abbiss ta' miżerja. U għalkemm ma nħossnix denja li npoġġi bilqiegħda mal-mejda, nintefa' f'riġlejn Ġesu', u nittallab għall-frak li jaqa' minn fuq il-mejda. Ladarba jiena naf il-ħniena Tiegħek, jiena għalhekk nersaq lejk, Ġesu', għax eħfef li tispiċċa l-miżerja tiegħi milli tispiċċa l-ħniena tal-Qalb Tiegħek. Din hi r-raġuni għaliex matul il-jum jiena ser inkompli nitħeġġeġ bil-fiduċja fil-Ħniena Divina. + Illum, hawn madwari l-Majesta' ta' Alla. M'hemm l-ebda mod kif jiena nista' ngħin lili nnifsi biex nitħejja aħjar. Ninsab kollni kemm jiena mkebbsa f'Alla. Imħabbtu qiegħda tkebbisli ruħi. Kulma naf hu li jiena nħobb u li jiena maħbuba. Dak biżżejjed għalija. Qiegħda nipprova mill-aħjar li nista' nkun fidila matul il-jum lejn l-Ispirtu s-Santu sabiex inwettaq dak li jitlobni. Qiegħda nagħmel mill-aħjar biex inżomm is-skiet interjuri sabiex inkun nista' nisma' leħnu . . .
Djarju ta' Swor Fawstina – Tħejjija għat-Tqarbin Imqaddes (par.1821-1828)